Yerna, iban-d aṭas umgired mi ara d-isenṭeq umaru tamɣart akked mi ara d-isenṭeq tameẓyant d tmeṭṭut talemmast, tin yeɣran d tin ur neɣri ara, tin d-yekkren deg taddart d tin dyekkren deg temdint… Timɣarin, mi ara teqqareḍ inaw-nsent deg wungal Ass-nni, ad ak-idiban ula d asayes (scène) ideg ttmeslayent. Yerna, isenṭaq-itent-id am wakken deg tilawt i la ttmeslayent. Ma yella d Ṭawes, d tameṭṭut talemmast, teɣra yerna d taxeddamt, ɣur-s awal d azgen, s tsusmi kan i tettqabal ddunit. S uwadem-agi i d-iban usenfali n tsusmi ɣer uwadem unti deg wungal. Isenṭaq-itt-id ama s umeslay agensay (monologue intérieur), ama s tira (Ula deg yixef i as-yefka i Ṭawes, mačči d lehduṛ i tehdeṛ deg-s, d asefru i d-tenna yerna s tira).